РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/174-12

20. септембар 2012. године

Б е о г р а д

ЗАПИСНИК

ЧЕТВРТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 20. СЕПТЕМБРА 2012. ГОДИНЕ

Седница је почела у 16, 15 часова

.

Седницом је председавала Милица Војић Марковић, председник Одбора.

Седници су присуствовали чланови Одбора: Константин Арсеновић, Бранислав Блажић, Ивана Динић, Биљана Илић Стошић, Јудита Поповић, Александра Томић, Иван Карић, и Живојин Станковић, као и заменици чланова: Миле Спировски, Невена Стојановић (Зоран Васић) и Зоран Бабић (Јелена Мијатовић).

Седници нису присуствовали чланови Одбора: Гордана Чомић, Љубан Панић, Дејан Николић, Оливер Дулић и Бошко Ничић.

На предлог председнице Одбора, једногласно је усвојен следећи:

Д н е в н и р е д:

1. Утврђивање амандмана Одбора за заштиту животне средине на Предлог закона о изменама Закона о хемикалијама.

Прва тачка дневног реда - **Утврђивање амандмана Одбора за заштиту животне средине на Предлог закона о изменама Закона о хемикалијама**

Уводне напомене изнела је Александра Томић. По обављеним консултацијама са Министарством енергетике, развоја и заштите животне средине и Министарством финансија и привреде, одлучила је да поново предложи да Одбор поднесе амандман у истом облику у ком је то предложила на претходној седници, због повезаности решења предложених амандманом са решењима у предлогу ребаланса буџета у разделу 560. Образложила је да се амандманом предлаже да права и обавезе Агенције за хемикалије, која престаје са радом даном ступања на снагу Закона о изменама Закона о хемикалијама, као и њене запослене, преузме Министарство енергетике, развоја и заштите животне средине, како би се обезбедио континуитет у вршењу послова из делокруга Агенције. Истакла је да не постоји други начин да се овај проблем реши, јер би било које другачије решење условило подношење амандмана на Предлог закона о изменама и допунама Закона о буџету РС, са којим се предлагач неће сложити.

У дискусији су учествовали: Иван Карић, Бранислав Блажић, Александра Томић, Милица Војић Марковић, Константин Арсеновић, Зоран Бабић и Јудита Поповић.

Члан Одбора Иван Карић је изнео мишљење да би боље решење од овог предложеног амандманом било да Агенција за хемикалије постане део Агенције за заштиту животне средине, истакавши да за решење предложено амандманом нема рационалног објашњења, па га он неће подржати. Предочио је да се укидањем агенција требало постићи да се укину и неоправдани трошкови које су те агенције имале и поставио питање на који начин ће се смањити трошкови када ће надлежно министарство преузети све запослене у тим агенцијама. Указао је на нелогичности предложених решења да ће ЈП нуклеарни објекти Србије наставити да постоји, а да се укидају накнаде, као и да се укида Фонд за заштиту животне средине, а да се и даље убирају накнаде.

Члан Одбора Бранислав Блажић је, поводом излагања претходног говорника, објаснио да би у том случају било неопходно амандманима мењати предлог рабаланса буџета за 2012. годину, што је у овом тренутку технички неизводљиво. Међутим, слаже се да је тај предлог добар, али истиче да би требало сачекати 2013. годину, када ће то и технички бити могуће извести.

Члан Одбора Александра Томић сматра да, са становишта заштите животне средине, то јесте добар предлог, али је истакла да, уколико у овом тренутку ситуација не буде решена на начин предложен амандманом, неће бити опредељена средства у буџету и запослени у Агенцији за хемикалије неће моћи да остваре своја примања. Осим тога, истакла је да, уколико се има добра воља за улагање у животну средину, требало би радити на квалитетним пројектима којима ће ова улагања моћи да се финансирају.

Председник Одбора Милица Војић Марковић је подсетила на то да ни Народна скупштина, ни Одбор за заштиту животне средине, немају надлежност да подносе или прикупљају пројекте, као ни да упућују коментар на исте. Улога Одбора се, кад су пројекти у питању, своди на контролу над њиховим спровођењем.

Члан Одбора Константин Арсеновић се сложио да, иако предложено решење, које подразумева укидање Агенције, није најадекватније, ипак треба најпре мислити на запослене у њој.

Члан Одбора Јудита Поповић је истакла да нису познати критеријуми по којима се укидају одређене агенције. Слаже се да за укидање поједених агенција постоје аргументи, али између осталог сматра да није упутно укидати Фонд за заштиту животне средине, који има добру контролу и „зелени динар“ је јасно видљив, те би усмеравање ових средстава за одређене сврхе засигурно дало добар резултат. Међутим, кад је реч о укидању Агенције за хемикалије, односно о њеном припајању Министарству енергетике, развоја и заштите животне средине, образложење да се то чини како запослени не би остали без својих месечних примања, не чини се као валидно.

Заменик члана Одбора Зоран Бабић истакао је да постојање Фонда за заштиту животне средине није гаранција да ће прикупљена средства да се користе у праве намене. Зато је важно, ради контроле њиховог трошења, да се та средства сливају на једно место, а да начин њиховог трошења буде ствар Владе РС и Народне скупштине, а да не зависи од одлуке ресорног министра или директора Фонда или Агенције. Сложио се да уштеде јесу важне, али је поставио питање колико људи би било неопходно за контролисање финансија Фонда и агенција уколико би они наставили са радом, као и да ли би се то показало као исплативо.

Члан Одбора Александра Томић је истакла да укидањем агенција и Фонда, иза њих остају обавезе за које је неопходно две године да би прикупљањем такси од загађивача били отплаћени дугови. Овакво решење није потпуно задовољавајуће, али имајући у виду то да су агенције засебна правна лица, са сопственим рачунима и финансијским извештајима, сложила се са Зораном Бабићем да је тешко вршити њихову контролу у оквиру буџета. Сматра да је у овом тренутку неопходна консолидација јавних финансија на једном месту, а пракса у наредним месецима ће показати како ће све ово функционисати и шта би требало урадити другачије у 2013. години. За крај је истакла да у области животне средине има врло мало квалификованих људи (поготово у односу на оно што се на основу европских директива подразумева под квалификованошћу), па је и то један од разлога што треба мислити на њих, а у овом тренутку је везати их за Министарство можда и најбоље решење. На тај начин је могуће форсирати идеје о обновљивим изворима енергије и „зеленој“ економији, будући да су тренутно области енергетике и животне средине обухваћене једним министарством. Појаснила је да пројекте, које је у ранијој дискусији споменула, треба да поднесу организације које се баве заштитом животне средине.

Иван Карић не сматра да је добар начин на који су досад средства трошена у Фонду, али истиче да ће након његовог укидања, кад све буде обједињено, још теже бити пратити наменско трошење средстава.

Јудита Поповић је још једном поставила питање о критеријуму који је коришћен при одабиру институација које треба да буду укинуте, као и да ли су ове институције стручно обављале свој посао.

Бранислав Блажић је скренуо пажњу на чињеницу да су на седници отворена поједина питања која нису у надлежности овог одбора, већ би их требало упутити министру финансија и привреде. Сматра да тренутни фокус Одбора треба да буде на томе како да „зелени динар“ буде најбоље искоришћен и уложен у заштиту животне средине.

По завршеној расправи, Одбор је, са **осам гласова за и четири гласа против**, одлучио да **прихвати предлог** члана Одбора Александре Томић да Одбор поднесе амандман на Предлог закона о изменама Закона о хемикалијама.

Одбор је, у складу са чланом 157. став 6. Пословника Народне скупштине поднео амандман на Предлог закона о изменама Закона о хемикалијама, којим се, после члана 15, додају нови чл. 15а и 15б.

За известиоца Одбора на седници Народне скупштине, одређена је Александра Томић, члан Одбора.

Седница је завршена у 17,00 часова.

СЕКРЕТАР ПРЕДСЕДНИК

Милица Башић Милица Војић Марковић